ভারত ছেড়ে বাংলাদেশে ফেরার হিরিক অব্যাহত, বসিরহাটে ধরা পড়ল ৪ বাংলাদেশি

ওয়েব ডেস্ক: বাংলাদেশিদের ভারত ছেড়ে ফের বাংলাদেশে (Bangladesh) ফিরে যাওয়ার প্রবণতা অব্যাহত। উত্তর ২৪ পরগনার (North 24 Pargana) বসিরহাট (Basirhat) মহকুমার সরূপনগর থানার হাকিমপুর সীমান্তে আবারও বাংলাদেশে পালিয়ে যাওয়ার চেষ্টা করার সময় চার বাংলাদেশি নাগরিককে আটক করল বিএসএফ (BSF)।

ঘটনাটি ঘটেছে সোমবার ভোররাতে। সীমান্তের ১১২ নম্বর ব্যাটালিয়নের জওয়ানরা টহলদারি চলাকালীন চারজনকে সীমান্ত বেড়ার কাছে সন্দেহজনক অবস্থায় দেখতে পান। এরপর তাদের আটক করে জিজ্ঞাসাবাদে জানা যায়, ধৃতদের বাড়ি বাংলাদেশের সাতক্ষীরা জেলায়।

আরও পড়ুন: সুব্রত ঠাকুরের নেতৃত্বে এবার তৃতীয় মতুয়া মহাসংঘ ঠাকুরবাড়িতে!

বিএসএফ সূত্রে খবর, কয়েক বছর আগে তারা অবৈধভাবে ভারতে প্রবেশ করে বিভিন্ন রাজ্যে কাজ করছিলেন। সম্প্রতি দেশে SIR (Special Identification Revision) প্রক্রিয়া চালু হওয়ায় ধরা পড়ার আশঙ্কায় তারা ফের বাংলাদেশে ফিরে যাওয়ার চেষ্টা করছিলেন।

বিএসএফ আটক করা ওই চারজনকে সরূপনগর থানার পুলিশের হাতে তুলে দেয়। পুলিশ তাদের গ্রেফতার করে সোমবারই বসিরহাট মহকুমা আদালতে পেশ করে। উল্লেখযোগ্যভাবে, গত চার দিনেই সরূপনগর সীমান্ত এলাকা থেকে মোট ৯৮ জন বাংলাদেশি নাগরিককে আটক করেছে বিএসএফ।